钦定古今图书集成/理学汇编/学行典/第123卷 > 《心镜赋》杨慎虚
## 钦定古今图书集成/理学汇编/学行典/第123卷 > 《心镜赋》杨慎虚

尝观夫“乾位始造，坤仪广生，运元和而产气，因自有
而含精。万灵群分，立圆形以标贵；四体成物，包寸心
而致亨。含妙有而存象，贲虚无而自明。故其端以居
中，动不违正。藏牝谷而为主，辟灵台而作镜。将黩之
而不昏，因澄之而弥静。既划邪而窒欲，忽穷理而知
命。然后和精神，明情性，俾存存而不惑，𢘆皎皎而孤”
映。由是触类而感，有为必因，象物知器，乘时利人，敷
《礼经》以导俗，驰精义以入神，探祸福而知运，任行藏
而理身。所以君子处顺而情逸，明王不言而化淳。若
乃潜英议，蓄明断，欲鸿蒙而未析，勿冒昧而相乱，凝
至精而一临，俾群疑而四散。故使立身者洁之而清
贞自守，入官者朗之而美化攸赞。语众妙之元通，分
万殊于大观。然则物以心鉴，心由物迁，掇轻花而意
艳，坐孤石而情坚。所以去彼取此，削觚为圜，将欲保
至和而不挠，存大朴而自然。兹会有体，彼管攸设，选
贤而官，知人则哲。端灵心之朗畅，拂清镜之光洁，取
舍妙谐于物宜，推择靡遗于井渫，遣许郭而齐鉴，与
山卢而比杰，可谓“张英风，著徽烈。嗟小子之庸蔽，抚
蓬心而望绝。”